OBRAZLOŽITVENI MEMORANDUM

1. OZADJE PREDLOGA

Unija je pogodbenica Mednarodne konvencije za ohranitev tunov v Atlantiku (Konvencije ICCAT) od 14. novembra 1997, po sprejetju Sklepa Sveta 86/238/EGS[1].

Konvencija ICCAT določa okvir za regionalno sodelovanje pri ohranjanju in upravljanju tuna ter tunu podobnih vrst v Atlantskem oceanu in sosednjih morjih na podlagi ustanovitve Mednarodne komisije za ohranitev tunov v Atlantiku (ICCAT) ter ukrepov za ohranjanje in upravljanje, ki jih ta organ sprejme in postanejo zavezujoči za pogodbenice.

Leta 1998 je ICCAT sprejela resolucijo 98-18 v zvezi z neprijavljenim in nereguliranim ulovom tuna z večjimi plovili za ribolov s parangali na območju Konvencije. V navedeni resoluciji so bili določeni postopki za odkrivanje držav, katerih plovila so lovila tuna in tunu podobne vrste na način, ki zmanjšuje učinkovitost ukrepov ICCAT za ohranjanje in upravljanje. V resoluciji so bili prav tako opredeljeni ukrepi, ki jih je treba izvajati, med katere se po potrebi vključijo tudi nediskriminatorni ukrepi omejevanja trgovine, da bi tako preprečili nadaljevanje take ribiške prakse na plovilih teh držav.

Po sprejetju resolucije 98-18 je ICCAT ugotovila, da so Bolivija, Kambodža, Ekvatorialna Gvineja, Gruzija in Sierra Leone države, katerih plovila lovijo atlantskega veleokega tuna (Thunnus obesus) na način, ki zmanjšuje učinkovitost njenih ukrepov za ohranjanje in upravljanje, ter svoje ugotovitve utemeljila s podatki o ulovu, trgovini in dejavnosti plovil. ICCAT je zato priporočila, da pogodbenice sprejmejo ustrezne ukrepe, ki bodo v skladu z določbami resolucije iz leta 1998, da se uvoz atlantskega veleokega tuna in njegovih proizvodov v kateri koli obliki iz zgoraj navedenih držav prepove.

Posledično je bil uvoz atlantskega veleokega tuna s poreklom iz Bolivije, Kambodže, Ekvatorialne Gvineje, Gruzije in Sierre Leone v Evropsko unijo prepovedan z Uredbo (ES) št. 827/2004[2]

ICCAT je na 14. izrednem zasedanju leta 2004 potrdila, da si Kambodža, Ekvatorialna Gvineja in Sierra Leone prizadevajo odpraviti njene pomisleke, in sprejela priporočila za ukinitev ukrepov omejevanja trgovine za te tri države.

Uredba (ES) št. 827/2004 je bila zato spremenjena z Uredbo (ES) št. 919/2005[3], tako da še naprej prepoveduje tak uvoz le iz Bolivije in Gruzije, uvoz iz Kambodže, Ekvatorialne Gvineje in Sierre Leone pa je spet dovoljen.

Poleg tega je ICCAT na 22. rednem letnem zasedanju priznala prizadevanja in ukrepe Bolivije in Gruzije ter sprejela priporočilo 11-19 za ukinitev prepovedi uvoza atlantskega veleokega tuna in njegovih proizvodov, ki je bila uvedena za ti dve državi.

Uredbo (ES) št. 827/2004, kakor je bila spremenjena z Uredbo (ES) št. 919/2005, bi bilo zato treba razveljaviti.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Ni relevantno.

3. PRAVNI ELEMENTI PREDLOGA

ICCAT, mednarodni organ, katerega pogodbenica je Evropska unija, je sprejela ukinitev prepovedi uvoza atlantskega veleokega tuna in njegovih proizvodov, ki je bila uvedena za Bolivijo in Gruzijo. Da bi Evropska unija potrdila svoje mednarodne obveznosti, bi morala takšno odločitev vključiti v svojo zakonodajo in s tem namenom razveljaviti Uredbo (ES) št. 827/2004. Ker ta predlog obravnava skupno trgovinsko politiko, bi moral biti njegova pravna podlaga člen 207 Pogodbe o delovanju Evropske unije.

4. PRORAČUNSKE POSLEDICE

Ni relevantno.

5. NEOBVEZNI ELEMENTI

Ni relevantno.

2013/0097 (COD)

Predlog

UREDBA EVROPSKEGA PARLAMENTA IN SVETA

o razveljavitvi Uredbe Sveta (ES) št. 827/2004 o prepovedi uvoza atlantskega veleokega tuna (Thunnus obesus) s poreklom iz Bolivije, Kambodže, Ekvatorialne Gvineje, Gruzije in Sierre Leone in o razveljavitvi Uredbe (ES) št. 1036/2001

EVROPSKI PARLAMENT IN SVET EVROPSKE UNIJE STA -

ob upoštevanju Pogodbe o delovanju Evropske unije, zlasti člena 207(2) Pogodbe,

ob upoštevanju predloga Evropske komisije,

po predložitvi osnutka zakonodajnega akta nacionalnim parlamentom,

v skladu z rednim zakonodajnim postopkom,

ob upoštevanju naslednjega:

(1) Unija je pogodbenica Mednarodne konvencije za ohranitev tunov v Atlantiku (Konvencije ICCAT) od 14. novembra 1997, po sprejetju Sklepa Sveta 86/238/EGS[4].

(2) Konvencija ICCAT določa okvir za regionalno sodelovanje pri ohranjanju in upravljanju tuna ter tunu podobnih vrst v Atlantskem oceanu in sosednjih morjih na podlagi ustanovitve Mednarodne komisije za ohranitev tunov v Atlantiku (ICCAT) ter ukrepov za ohranjanje in upravljanje, ki jih ta organ sprejme in postanejo zavezujoči za pogodbenice.

(3) Leta 1998 je ICCAT sprejela resolucijo 98-18 v zvezi z neprijavljenim in nereguliranim ulovom tuna z večjimi plovili za ribolov s parangali na območju Konvencije. V navedeni resoluciji so bili določeni postopki za odkrivanje držav, katerih plovila so lovila tuna in tunu podobne vrste na način, ki zmanjšuje učinkovitost ukrepov ICCAT za ohranjanje in upravljanje. V resoluciji so bili prav tako opredeljeni ukrepi, ki jih je treba izvajati, med katere se po potrebi vključijo tudi nediskriminatorni ukrepi omejevanja trgovine, da bi tako preprečili nadaljevanje take ribiške prakse na plovilih teh držav.

(4) Po sprejetju resolucije 98-18 je ICCAT ugotovila, da so Bolivija, Kambodža, Ekvatorialna Gvineja, Gruzija in Sierra Leone države, katerih plovila lovijo atlantskega veleokega tuna (Thunnus obesus) na način, ki zmanjšuje učinkovitost njenih ukrepov za ohranjanje in upravljanje, ter svoje ugotovitve utemeljila s podatki o ulovu, trgovini in dejavnosti plovil.

(5) ICCAT je zato priporočila, da pogodbenice sprejmejo ustrezne ukrepe, ki bodo v skladu z določbami resolucije iz leta 1998, da se uvoz atlantskega veleokega tuna in njegovih proizvodov v kateri koli obliki iz zgoraj navedenih držav prepove.

(6) Uvoz atlantskega veleokega tuna s poreklom iz Bolivije, Kambodže, Ekvatorialne Gvineje, Gruzije in Sierre Leone v Evropsko unijo je bil prepovedan z Uredbo Sveta (ES) št. 827/2004[5].

(7) ICCAT je na 14. izrednem zasedanju leta 2004 potrdila, da si Kambodža, Ekvatorialna Gvineja in Sierra Leone prizadevajo odpraviti njene pomisleke, in sprejela priporočila za ukinitev ukrepov omejevanja trgovine za te tri države.

(8) Uredba (ES) št. 827/2004 je bila zato spremenjena z Uredbo (ES) št. 919/2005[6], tako da še naprej prepoveduje tak uvoz le iz Bolivije in Gruzije, uvoz iz Kambodže, Ekvatorialne Gvineje in Sierre Leone pa je spet dovoljen.

(9) ICCAT je na 22. rednem letnem zasedanju priznala prizadevanja Bolivije in Gruzije ter sprejela priporočilo 11-19 za ukinitev prepovedi uvoza atlantskega veleokega tuna in njegovih proizvodov, ki je bila uvedena za ti dve državi.

(10) Uredbo (ES) št. 827/2004 bi bilo zato treba razveljaviti.

SPREJELA NASLEDNJO UREDBO:

Člen 1

Uredba (ES) št. 827/2004 se razveljavi.

Člen 2

Ta uredba začne veljati sedmi dan po objavi v Uradnem listu Evropske unije.

Ta uredba je zavezujoča v celoti in se neposredno uporablja v vseh državah članicah.

V Bruslju,

Za Evropski parlament Za Svet

Predsednik Predsednik

[1] UL L 162, 18.6.1986, str. 33.

[2] UL L 127, 29.4.2004, str. 21.

[3] UL L 156, 18.6.2005, str. 1.

[4] UL L 162, 18.6.1986, str. 33.

[5] UL L 127, 29.4.2004, str. 21.

[6] UL L 156, 18.6.2005, str. 1.